།  དེ་ཡང་འགྱུར་མེད་དོན་དམ་པའི་བདེ་བ་ཆེན་པོ་མཁའ་ཁྱབ་སྟེ།  སངས་རྒྱས་རིན་པོ་ཆེའོ།  ། དེ་གང་ལ་བཞུགས་ན།  སྟོང་པ་ཉིད་ཀྱི་གཞི་ལ་བཞུགས་སོ།  ། དེ་ལ་བདེ་བ་ཆེན་པོའི་རིན་པོ་ཆེ་ཆོས་ཉིད་ཀྱི་ཟ་མ་ཏོག་ན་བཞུགས་པ་ཞེས་བྱ་སྟེ།  དེ་ཉིད་ནོར་བུ་པདྨ་ལ་བཞུགས་པའི་དོན་ནོ།  ། དེས་ན་འདིར་པདྨེ་ཞེས་པ་ནི་པདྨ་ལ་ཞེས་པའི་དོན་ཡིན་ལ།  དེ་དག་ཉིད་སངས་རྒྱས་ཀྱི་རིན་ཆེན་ཟ་མ་ཏོག་ན་བཞུགས་པའི་དོན་ཡིན་ཞིང་།  ཟ་མ་ཏོག་བཀོད་པའི་དོན་ཡང་དེ་ཡིན་ལ།  ཨེ་ལ་ཝཾ་བཞུགས་པ་དང་།  ཨ་ལ་ཧཾ་བཞུགས་པ་དང་།  ཤེས་རབ་ལ་ཐབས་བཞུགས་པ་དང་།  སྟོང་ཆེན་ལ་བདེ་ཆེན་བཞུགས་པ་དང་།  སྟོང་ཉིད་ལ་སྙིང་རྗེ་བཞུགས་པ་དང་།  ཀཱ་ལི་ལ་ཨཱ་ལི་བཞུགས་པ་དང་།  རྡོ་རྗེ་ཉི་མ་ལ་རྡོ་རྗེ་ཟླ་བ་བཞུགས་པ་དང་།  པདྨ་ལ་རྡོ་རྗེ་བཞུགས་པ་དང་།  གྲུ་གསུམ་ལ་ཐིག་ལེ་བཞུགས་པ་དང་།  སེམས་དཔའ་ལ་རྡོ་རྗེ་བཞུགས་པ་དང་།  རྟེན་གྱི་དཀྱིལ་འཁོར་ལ་བརྟེན་པ་ལྷ་སོགས་བཞུགས་པའི་དོན་ཐམས་ཅད་ཀྱང་དེ་ཡིན་པས། གཤིས་ལུགས་ཟབ་མོའི་ལྷ་ཡབ་ཡུམ་ཐམས་ཅད་དང་།  ཐབས་ཤེས་རབ་ཐམས་ཅད་དང་།  རྟེན་དང་བརྟེན་པའི་དཀྱིལ་འཁོར་ཐམས་ཅད་འདུས་པ་མ་ཎི་པདྨེའོ།  ། དེ་ཡང་བཤད་རྒྱུད་རྡོ་རྗེ་ཕྲེང་བ་ལས། ཨེ་ནི་གསང་བ་མཁའ་དབྱིངས་དང་།  ། བྷ་ག་ཆོས་འབྱུང་པདྨ་ལ།  ། རྣལ་འབྱོར་སེང་གེའི་གདན་ལ་བཞུགས།  ། མཆོག་ཏུ་རྨད་བྱུང་སྟོན་པ་མཛད།  ། རྡོ་རྗེ་སེམས་དཔའ་ཝཾ་རྡོ་རྗེ།  ། རྡོ་རྗེ་འཇིགས་བྱེད་དབང་ཕྱུག་དང་།  ། ཧེ་རུ་ཀཿདཔལ་དུས་འཁོར་ལོ།  ། དང་པོའི་སངས་རྒྱས་ལ་སོགས་མཚན།  ། ཞེས་གསུངས་པ་ལྟ་བུས་མཚོན་རྒྱུད་སྡེ་དུ་མ་ལས་ཐབས་བདེ་ཆེན་དམིགས་མེད་སྙིང་རྗེའི་རྣམ་གྲངས་ལ། ནོར་བུ་དང་།  རིན་པོ་ཆེ་དང་།  ཐིག་ལེ་དང་།  རྡོ་རྗེ་དང་།  ཨཱ་ལི་དང་།  ཧཾ་ཡིག་དང་།  ཝཾ་ཡིག་དང་།  ཧེ་ཡིག་དང་།  སྡོམ་པ་དང་།  འདུས་པ་དང་།  དུས་དང་།  དང་བོའི་སངས་རྒྱས་ལ་སོགས་པ་ཤིན་ཏུ་མང་པོ་གསུངས་ཤིང་།  ཤེས་རབ་དམིགས་བཅས་སྟོང་ཆེན་གྱི་རྣམ་གྲངས་ལ།  པདྨ་དང་།  ཆོས་འབྱུང་ངམ་གྲུ་གསུམ་དང་།  སེམས་དཔའ་དང་།  ཀཱ་ལི་དང་།  ཨཱ་ཡིག་དང་།  ཨེ་ཡིག་དང་།  བཛྲ་དང་།  འཁོར་ལོ་དང་།  གསང་བ་དང་།  འཁོར་ལོ་དང་།  ཟ་མ་ཏོག་གམ་སེང་གེའི་ཁྲི་ལ་སོགས་པ་ཤིན་ཏུ་མང་པོ་གསུངས་པའི་ཕྱིར་རོ།  ། ཨོཾ་ཡིག་ནི་འདིར་ཐབས་ཀྱི་ཡེ་ཤེས་ལྔའོ།  ། ཧཱུཾ་ཡིག་ནི་འདིར་ཤེས་རབ་ཀྱི་ཡེ་ཤེས་ལྔ་སྟེ་དེ་ལྟར་ཤེས་བཅུ་རྣམ་དག་བདག་ཉིད་ཅན་ནོ།  ། དེ་ལྟར་གསང་སྔགས་རྒྱལ་པོ་དྲུག་ནི་འགྱུར་མེད་དྲུག་སྟེ་རྒྱལ་བ་རིགས་དྲུག་ལ་སོགས་པའི་དོན་དམ་པའི་དྲུག་ཚན་ཐམས་ཅད་དོ་ཞེས་ཤེས་པས་ལྷ་གཅིག་ལ་ལྷ་ཀུན་འདུས་པ་དང་།  སྔགས་གཅིག་ལ་སྔགས་ཀུན་འདུས་པའི་མན་ངག་ཟབ་མོ་ལ་ཡིད་ཆེས་པ་དང་ལྡན་པའི་ངང་ནས།  དག་གསལ་རྒྱུན་མ་ཆད་ཅིང་རིང་ཐུང་རན་པོར་གསང་སྔགས་ཡི་གེ་དྲུག་པ་ཉིད་བཟླ་བར་བྱའོ།  ། སྔགས་བཟླ་བའི་སྐད་ཀྱི་གདངས་ཀྱང་།  རྒྱལ་བོ་བཀའ་འབུམ་ལས།  སྙིང་པོ་ཡི་གེ་དྲུག་མ་འདི།  ། རེས་འགའ་ཤུབ་བེ་ཤུབ་བེ་ཟློས།  ། ཤུབ་བེ་ཤུབ་བེ་བཟླས་ཙ་ན།  ། བདེ་གསལ་མི་རྟོག་ཉམས་དང་ལྡན།  ། ཞེས་པ་དང་།  སྙིང་པོ་ཡི་གེ་དྲུག་མ་འདི།  ། རེས་འགའ་དི་རི་དི་རི་ཟློས།  ། དི་རི་དི་རི་བཟླས་ཙ་ན།  ། ཧར་རེ་ཐིག་ལེའི་ཉམས་དང་ལྡན།  ། ཞེས་སོགས་གསུངས་པ་ལྟར་སྐབས་ཐོབ་དང་བསྟུན་པའི་གདངས་ཀྱིས་བཟླའོ།  ། བཞི་པ་ནི།  བཟླས་པས་རྒྱལ་སྲས་མ་ལུས་པའི།  ། ཐུགས་རྒྱུད་བསྐུལ་ནས་བྱིན་རླབས་དང་།  ། ཐུགས་རྗེའི་འོད་ཟེར་དཔག་མེད་པ།  ། འཕྲོས་ཏེ་སེམས་ཅན་ཐམས་ཅད་ཀྱི།  ། སྒྲིབ་བསལ་དངོས་གྲུབ་ཀུན་ཐོབ་ནས།  ། ཡིག་དྲུག་ཟློས་པའི་སྒྲ་དབྱངས་ཀྱིས།  ། ནམ་མཁའ་གང་བར་རབ་བསམ་པའི།  ། ཞེས་པ་སྟེ།  དེ་ལྟར་ཡིག་དྲུག་བཟླས་པས་རྒྱལ་བ་སྲས་བཅས་ཐམས་ཅད་ཀྱི་ཐུགས་རྒྱུད་འཁུལ་ནས།  བྱིན་རླབས་དང་ཐུགས་རྗེའི་འོད་ཟེར་དཔག་ཏུ་མེད་པ་འཕྲོས་ཏེ།  སེམས་ཅན་ཐམས་ཅད་ཀྱི་སྒྲིབ་པ་ཐམས་ཅད་བསལ།  དངོས་གྲུབ་ཐམས་ཅད་ཐོབ་ནས།  ཐམས་ཅད་ཀྱིས་ཡི་གེ་དྲུག་པ་ཟློས་པའི་སྒྲ་དབྱངས་ཀྱི་ནམ་མཁའ་ཐམས་ཅད་གང་བར་བསམ་མོ།  ། དམིགས་པ་དེ་ཡིད་ལ་བྱེད་ཚུལ་ཅུང་ཟད་རྒྱས་པར་སྤྲོ་ན།  འོད་ཟེར་དཔག་ཏུ་མེད་པ་ཚ་དམྱལ་གྱི་གནས་སུ་སྤྲོས་པས།  སྤྲིན་གྱི་ཕུང་པོ་འཁྲིགས་པ་ལས་ཆར་རྒྱུན་བབ་པས་དམྱལ་བའི་མེ་ཐམས་ཅད་བཅིལ།  ལྕགས་སྲེག་ཀྱི་ས་གཞི་རྣམས་ཀྱང་བསིལ་བར་བྱས།  དམྱལ་བ་པ་རྣམས་ཀྱི་ལུས་སེམས་ལ་འོད་ཟེར་ཞུགས་པས་སྡུག་བསྔལ་ཐམས་ཅད་བསལ།  སྒྲིབ་པ་ཐམས་ཅད་དག་ནས།  སྣོད་བཅུད་ཐམས་ཅད་དག་པའི་ཞིང་ལྟ་བུར་གྱུར་པའི་མོས་པ་དང་།  དེ་བཞིན་དུ་གྲང་དམྱལ་ལ་ཉི་མའི་འོད་ཟེར་ལྟ་བུའི་དྲོ་བ་སྤྲོས་ཏེ་སྡུག་བསྔལ་བསལ་བ་དང་།  ཡི་དྭགས་ལ་བདུད་རྩིའི་རྒྱུན་གྱིས་ཚིམ་པར་བྱ་བ་དང་།  དུད་འགྲོ་ལ་སྣང་བའི་རྣམ་པས་གླེན་ཅིང་གཏི་མུག་པ་སོགས་བསལ་བ་དང་།  བདེ་འགྲོའི་མི་རྣམས་ལ།  ནད་པ་ལ་སྨན་དང་།  དབུལ་པོ་ལ་ཟས་ནོར་སོགས་ཀྱིས་མཚོན་གང་ལ་གང་དོན་དུ་འགྱུར་བ་དེ་དང་དེ་སྤྲོ་བ་དང་།  ལྷ་དང་ལྷ་མིན་ལ་འོད་ཟེར་ལས་ཆོས་ཀྱི་སྒྲ་བྱུང་སྟེ་རྒྱུད་སྨིན་པར་བྱས་པ་སོགས་བློ་སྦྱོང་གི་ཁྲིད་རྣམས་སུ་འབྱུང་བའི་གཏོང་བའི་དམིགས་པ་སྤུ་རིས་སྣ་ཚོགས་པ་རྣམས་བགྱིས་ན་ཤིན་ཏུ་ལེགས་པར་འགྱུར་རོ།  ། དེ་ཡང་ཐོག་མར་ཡུལ་དེ་དག་ལ་བྱམས་སྙིང་རྗེ་ཤུགས་དྲག་བསྒོམ་སྟེ་དེའི་ངང་ནས་སྡུག་བསྔལ་བསལ་བ་དང་བདེ་བ་ལ་བཀོད་པའི་དམིགས་པ་དེ་དག་བྱེད་དགོས་ཤིང་།  དེའི་ཚེ་སྐབས་ལ་ལར་མ་ཎི་བཟློས་པའི་བར་མཚམས་སུ་གདུང་དབྱངས་ཀྱིས་འཕགས་པའི་ཐུགས་རྗེ་བསྐུལ་བའི་ཚིག་བརྗོད་ན་ཡིད་འཁུལ་བའི་ཁྱད་ཆེ་བས་འདི་ལྟར།  ཐོག་མེད་དུས་ཀྱི་དྲིན་ཅན་ཕ་མ་རྣམས།  ། བཟོད་དཀའི་སྡུག་བསྔལ་དྲག་པོས་གདུངས་གྱུར་ཀྱང་།  ། བདག་ལ་སྐྱོབ་པའི་ནུས་པ་མི་གདའ་བས།  ། མཁྱེན་བརྩེ་ནུས་ལྡན་ཁྱེད་ཀྱིས་ཐུགས་རྗེས་བཟུང་།  ། ཚ་བས་གདུངས་ཚེ་བསིལ་བྱེད་དྲིན་ཅན་རྣམས།  ། དམྱལ་མེ་བཟོད་དཀའ་ཡུན་རིང་བསྲེགས་གྱུར་ཀྱང་།  ། བླུན་པོ་བདག་གིས་ཅུང་ཟད་སྐྱོབ་མ་ནུས།  ། དེ་དག་མྱུར་དུ་སྐྱོབས་ཤིག་ཐུགས་རྗེ་ཅན།  ། ལུས་ཀྱི་དྲོད་ཀྱིས་བདག་ལུས་བསྐྱངས་པའི་མ།  ། གྲང་བས་ཉེན་ནས་ཤ་རུས་གས་གྱུར་ཀྱང་།  ། བདག་གིས་ཅུང་ཟད་སྐྱོབ་པར་མ་ནུས་པས།  ། དེ་དག་མྱུར་དུ་སྐྱོབས་ཤིག་ཐུགས་རྗེ་ཅན།  ། ཡང་ཡང་ནུ་ཞོས་སྐྱོང་བྱེད་མ་རྣམས་ཀྱིས།  ། ལོ་བརྒྱར་ཟས་སྐོམ་རྙེད་པར་མ་གྱུར་ཀྱང་།  ། ཆུ་ཐིགས་ཙམ་ཡང་སྦྱིན་པར་མ་ནུས་སོ།  ། དེ་དག་མྱུར་དུ་སྐྱོབས་ཤིག་ཐུགས་རྗེ་ཅན།  ། གཅིག་ལ་གཅིག་ཟ་མི་སྡུག་ཕྲད་པ་དང་།  ། སྡུག་དང་བྲལ་དང་སྐྱེ་རྒ་ན་འཆི་སོགས།  ། སྡུག་བསྔལ་མང་པོས་ཉམ་ཐག་འགྲོ་བ་འདི།  ། མྱུར་དུ་སྐྱོབས་ཤིག་ཚད་མེད་ཐུགས་རྗེ་ཅན།  ། སྲིད་པའི་བཙོན་རར་སྡུག་བསྔལ་མང་པོས་གཟིར།  ། ལས་དང་ཉོན་མོངས་འཆིང་བ་དམ་པོས་བཅིངས།  ། མགོན་སྐྱབས་མེད་པའི་འགྲོ་བ་འདི་རྣམས་ཀྱི།  ། མགོན་སྐྱབས་མཛོད་ཅིག་ཚད་མེད་ཐུགས་རྗེ་ཅན།  ། ཞེས་རྒྱལ་བའི་སྲས་པོ་ཐོགས་མེད་པའི་གསུང་བྱིན་རླབས་ཅན་འདི་ལྟ་བུ་གདོན་པར་བྱའོ།  ། ལྔ་པ་ནི།  ངང་ནས་ཕྱག་སྐོར་མཆོད་བསྟོད་དང་།  ། གཏོར་མ་ཆབ་གཏོར་སྡིག་བཤགས་དང་།  ། ཡི་རང་བསྐུལ་ཞིང་གསོལ་གདབ་པ།  ། མཎྜལ་འབུལ་བ་ལ་སོགས་པའི།  ། དགེ་བའི་བྱ་བ་ཐམས་ཅད་བྱ།  ། ཞེས་པ་སྟེ།  སྣོད་བཅུད་ཐམས་ཅད་དག་པའི་ཞིང་དང་ལྷའི་རྣམ་པར་བསམ།  ། སྒྲ་ཐམས་ཅད་ཡིག་དྲུག་གི་གདངས་སུ་བསམ།  དྲན་རྟོགས་ཐམས་ཅད་བདེ་སྟོང་གི་ཡོ་ལང་དུ་བསམ་པ་དང་མ་བྲལ་བའི་ངང་ནས་ཕྱག་སྐོར་སོགས་ལུས་ངག་གི་ཆོས་སྤྱོད་གཞན་དག་ལ་ཡང་བརྩོན་པར་བྱའོ།  ། དྲུག་པ་ནི།  རྫོགས་རིམ་ཟབ་མོའང་བླ་མ་ཡི།  ། མན་ངག་བཞིན་དུ་བསྒོམ་ལ་བརྩོན།  ། ཞེས་པ་སྟེ།  སྤྱན་རས་གཟིགས་གསང་སྒྲུབ་ལྟ་བུ་བླ་མེད་ཀྱི་སྤྱན་རས་གཟིགས་ཀྱི་དབང་དང་།  དེའི་བསྐྱེད་རྫོགས་ཀྱི་མན་ངག་ཐོབ་པ་དག་གིས་བསྐྱེད་རིམ་སྔོན་དུ་སོང་བའི་མཇུག་ཏུ་རྫོགས་རིམ་གྱི་རྣལ་འབྱོར་ཀྱང་བསྒོམ་པ་ལ་བརྩོན་པར་བྱའོ།  ། གསུམ་པ་ཕན་ཡོན་ནི།  དེ་ལྟར་བྱས་ན་འདི་ཕྱི་ཡི།  ། དོན་ཀུན་ཡིད་བཞིན་འགྲུབ་འགྱུར་ཞིང་།  ། འཆི་ཚེ་མི་མཐུན་ཀུན་བྲལ་ནས།  ། རྗེ་བཙུན་སྤྱན་རས་གཟིགས་དབང་ནི།  ། འཁོར་དང་བཅས་སམ་དེའི་སྤྲུལ་པ།  ། བསམ་གྱིས་མི་ཁྱབ་པས་བསུས་ཏེ།  ། པོ་ཏ་ལ་ཡི་ཞིང་མཆོག་གམ།  ། བདེ་བ་ཅན་དུ་པདྨོ་ལས།  ། བརྫུས་ཏེ་སྐྱེ་ཞིང་སྐྱེས་མ་ཐག། གཟུངས་དང་ཏིང་འཛིན་ལ་སོགས་པའི།  ། ཡོན་ཏན་མང་ཐོབ་རྫོགས་སངས་རྒྱས།  ། ཐམས་ཅད་མཉེས་བྱེད་ས་ལམ་གྱི།  ། ཡོན་ཏན་ཐམས་ཅད་ཡོངས་རྫོགས་ནས།  ། སྤྱན་རས་གཟིགས་དང་མཚུངས་པ་ཡི།  ། གོ་འཕང་དམ་པ་ཐོབ་པར་འགྱུར།  ། ཞེས་པ་སྟེ།  དེ་ལྟར་ཉམས་སུ་བླངས་ན་ཚེ་རིང་ཞིང་ནད་མེད་པ་དང་།  ལོངས་སྤྱོད་དང་དབང་ཕྱུག་ཕུན་སུམ་ཚོགས་ལ།  དགྲ་དང་ཆོམ་རྐུན་དང་།  མེ་དང་ཆུ་ལ་སོགས་པ་དང་མི་དང་མི་མ་ཡིན་པའི་གནོད་པ་ཐམས་ཅད་ཞི་བ་དང་།  བསམ་པ་དགེ་ཞིང་ལས་སུ་རུང་ལ་ཆོས་དང་མཐུན་པས།  འཆི་བའི་ཚེ་འཇིགས་པའི་སྣང་བ་དེ་དག་མི་འཆར་བར་རྗེ་བཙུན་སྤྱན་རས་གཟིགས་དབང་ཕྱུག་འཁོར་དང་བཅས་པའམ།  དེའི་རྣམ་འཕྲུལ་བསམ་གྱིས་མི་ཁྱབ་པས་བསུས་ནས་པོ་ཏ་ལའམ།  བདེ་བ་ཅན་དུ་པདྨ་ལས་རྫུས་ཏེ་སྐྱེ་ཞིང་སྐྱེས་མ་ཐག་ཏུ་གཟུངས་དང་ཏིང་ངེ་འཛིན་ལ་སོགས་པའི་ཡོན་ཏན་མང་པོ་ཐོབ་ནས།  སངས་རྒྱས་ཐམས་ཅད་མཉེས་པར་བྱེད་ཅིང་།  ས་དང་ལམ་གྱི་ཡོན་ཏན་ཐམས་ཅད་ཡོངས་སུ་རྫོགས་ནས་མགོན་པོ་སྤྱན་རས་གཟིགས་དང་མཚུངས་པའི་གོ་འཕང་ཐོབ་པར་འགྱུར་རོ།  ། གཞན་ཡང་ཟ་མ་ཏོག་བཀོད་པའི་མདོ་དང་།  འཕགས་པ་མིག་སྟོང་ལག་སྟོང་གི་ཆོ་ག་ཞིབ་མོ་དང་།  རྒྱལ་བོ་བཀའ་འབུམ་སོགས་མདོ་རྒྱུད་བསྟན་བཅོས་དུ་མ་ལས་སྤྱན་རས་གཟིགས་ཀྱི་མཚན་ཡིད་ལ་བྱས་པ་ཙམ་དང་།  ཡིག་དྲུག་གི་ཕན་ཡོན་བསམ་གྱིས་མི་ཁྱབ་པ་གསུངས་པ་རྣམས་ལ་ངེས་པ་དྲངས་ཏེ་ཡིད་ཆེས་ཀྱི་དད་པ་བརྟན་པོའི་སྒོ་ནས་སྐལ་བ་དང་ལྡན་པ་རྣམས་ཀྱིས་རྒྱལ་བ་ཐམས་ཅད་ཀྱི་སྙིང་རྗེའི་རང་གཟུགས་འཕགས་མཆོག་སྤྱན་རས་གཟིགས་ལ་གསོལ་བ་གདབ་པ་ལ་འབད་པར་བྱའོ།  ། གསུམ་པ་ཇི་ལྟར་བརྩམས་པའི་ཚུལ་ནི།  དེ་ལྟར་ཕན་ཡོན་ཆེ་ལ་བསྒྲུབ་སླ་བའི།  ། མན་ངག་ཟབ་མོ་ཁྱད་པར་འཕགས་པ་འདི།  ། རིགས་ཆོས་སློབ་བུ་ཆོས་དབང་རྡོ་རྗེ་ཡིས།  ། བསྐུལ་བའི་བྱེད་པས་དམ་པས་བྱིན་བརླབས་པའི།  ། ཡོ་གི་ཛྙཱ་ན་བཛྲ་ཞེས་བྱ་ཡིས།  ། སྔོན་བྱོན་དམ་པ་རྣམས་ཀྱིས་གསུངས་པ་བཞིན།  ། རང་ལོ་གྱ་ལྔར་ཡི་གེར་བྲིས་པ་འདི།  ། གླེགས་བུར་བཀོད་པོ་རབ་འབྱམས་བློ་གྲོས་སོ།  ། ཞེས་པ་སྟེ་གོ་སླའོ།  ། མ་ཎིའི་སྒྲུབ་ཐབས་འདི་ཉིད་ཀུན་མཁྱེན་དོལ་བུ་པ་ཤེས་རབ་རྒྱལ་མཚན་གྱིས་བླ་མ་སེང་གེ་རྒྱལ་མཚན་ལ་གནང་བའི་ཡི་གེ་དྲུག་པའི་སྒྲུབ་ཐབས་དང་།  དེའི་བསྟོད་པ་བཅས་ལ་ཁུངས་སུ་མཛད་པར་སྣང་ལ། འོན་ཀྱང་དེ་གཉིས་ཀ་ན་བདེ་གཤེགས་སྙིང་པོ་གཞན་སྟོང་དོན་དམ་པའི་བདེན་པ་རྟག་བརྟན་ཐེར་ཟུག་བདེན་པར་གྲུབ་པ་མ་ཎི་པདྨེའི་ངེས་དོན་དུ་བྱས་ནས།  དེ་ཉིད་ངེས་དོན་གྱི་ལྷ་སྔགས་དཀྱིལ་འཁོར་ཐམས་ཅད་ཡིན་པར་བཤད་འདུག་ཀྱང་།  མ་ཎིའི་སྒྲུབ་ཐབས་འདིར་ནི་བདེ་སྟོང་ངམ་ཐབས་ཤེས་དབྱེར་མེད་མ་ཎི་པདྨེའི་ངེས་དོན་དུ་མཛད་ནས།  དེ་ཉིད་ལྷ་སྔགས་དཀྱིལ་འཁོར་ཐམས་ཅད་ཀྱི་བདག་ཉིད་དུ་གསུངས་པས་ཁྱད་པར་ཆེ་ཞིང་།  མ་དག་རྣམ་ཤེས་སྟོང་པའི་གཞིར།  ། ཞེས་པ་དང་། སྟོང་གཞི་ཆོས་ཉིད་ཟ་མ་ཏོག་ཏུ།  ཞེས་པ་སྒྲུབ་ཐབས་རྙིང་པའི་གཞན་སྟོང་གི་ཚིག་རིས་སོར་བཞག་ཏུ་སྣང་ནའང་དགོངས་པ་གཞན་དུ་འགྲེལ་དགོས་པ་ཡང་ཤེས་པར་བྱའོ།  ། སྨྲས་པ།  མ་ཎི་ཡི་གེ་དྲུག་མ་ཞེས།  ། ཀུན་ལ་རླུང་ལྟར་གྲགས་ན་ཡང་།  ། ཟབ་གནད་འདི་འདྲ་ཤེས་པ་ནི།  ། ཉིན་མོའི་སྐར་མ་ལས་ཀྱང་དཀོན།  ། མཁས་རློམ་ལ་ལས་ཡིག་དྲུག་ནི།  ། ཁྱིམ་པའི་སྐྱེ་བོས་གདོན་བྱ་ཞེས།  ། སྡེ་སྣོད་སྦྱངས་པའི་གང་ཟག་གིས།  ། མ་ཎི་བཟླ་ལ་མཚང་དུ་རྩི།  ། རང་བྱུང་ཡེ་ཤེས་རྡོ་རྗེའི་གསང་།  འདི་དོན་ཤེས་ན་ཡིག་དྲུག་དང་།  ། སྤྱན་རས་གཟིགས་ཉིད་སྔགས་དང་ལྷ། ཀུན་འདུས་ཆིག་ཆོག་རྒྱལ་པོ་ཡིན།  ། དེ་ཕྱིར་སྒྲུབ་ཐབས་འདི་ཡི་དོན།  ། ཁྱོད་ཀྱིས་གོ་བདེར་འགྲེལ་འོས་ཞེས།  ། དྲན་དབང་གསུང་གིས་བསྐུལ་བ་བཞིན།  ། མང་ཐོས་རྒན་པོས་ལྷུག་པར་བཀྲལ།  ། དགེ་བ་འདི་ཡིས་འགྲོ་བ་ཀུན།  ། སྤྱན་རས་གཟིགས་ཀྱིས་རྗེས་བཟུང་སྟེ།  ། ས་ལམ་ཡོན་ཏན་མཐར་ཕྱིན་ནས།  ། འཕགས་པའི་གོ་འཕང་མྱུར་ཐོབ་ཤོག། ཅེས་བསྟན་འགྲོའི་དཔལ་མགོན་ཧལ་ཧ་རྗེ་བཙུན་དམ་པ་བློ་བཟང་བསྟན་པའི་རྒྱལ་མཚན་ནམ་རང་བྱུང་ཡེ་ཤེས་རྡོ་རྗེའི་མཚན་ཅན་གྱིས་མཛད་པའི་མ་ཎིའི་སྒྲུབ་ཐབས་ཀྱི་འགྲེལ་པ་ཟབ་དོན་ལྟ་བའི་མིག་འབྱེད་ཅེས་བྱ་བ་འདི་ནི།  ལུང་རྟོགས་ཡོན་ཏན་དུ་མའི་མངའ་བདག་ཧ་ལ་ཧ་ནོམ་ཆི་ཆོས་རྗེ་གྲགས་པ་དར་རྒྱས་ཀྱིས་བདོག་པའི་དངོས་པོ་དུ་མ་དང་བཅས་འཕྲིན་ཡིག་གི་ལམ་ནས་བསྐུལ་བའི་ངོར།  ཆོས་སྨྲ་བ་བློ་བཟང་ཆོས་ཀྱི་ཉི་མ་མིང་གཞན་འཇམ་དབྱངས་དགྱེས་པའི་གཞོན་ནུར་འབོད་པས་སྤྲོས་བཤད་དང་ལུང་འདྲེན་སོགས་དོར་ནས་དོན་གྱི་ངོ་བོ་ཙམ་ཤར་མར་སྤེལ་བའི་ཡི་གེ་པ་ནི་དགེ་སློང་ངག་དབང་ཕུན་ཚོགས་ཀྱིས་བགྱིས་པའོ། །  ། །